1. Lennadenn  Furnez Doue a vo o chom e-touez e bobl dibabet ha karet  Lennadenn tennet eus Levr Furnez Sirac'h Sir 24, 1-2, 8-12    1 Ar Furnez en em veul hec'h-unan  e-kreiz he fobl e ro gloar dezhi hec'h-unan.  2 E  bodadeg an Uhel-Meurbet e tigor he genoù  ha dirak an Doue-Meur e ro gloar dezhi hec'h-unan :  8 Krouer ar bed-holl en deus roet din e urzhioù.  An Hini en deus va c'hrouet en deus graet din sevel va zeltenn.  Lavaret en deus din :  "Gra da annez e Yakob,  ha bezet en Israel da hêrezh.  9 A-raok ar c'hantvedoù, adalek ar penn-kentañ  en deus va c'hrouet,  ha da virviken e padin  10 En e deltenn santel dirazañ  em eus  graet ministrerezh al : lidoù  hag e Sion ez on en em ziazezet.  11 Er gêr muiañ-karet em eus kavet va diskuizh,  Hag e Jeruzalem emañ diazezet va beli.  12 Graet em eus gwrizioù en ur bobl leun a c'hloar,  Hag e lod va Doue, en e hêrezh.    SALM 147, 12-13, 14-15, 19-20  R/ Yn 1,14 pe Allelouia  Ar Verb a zo en em c'hraet den,  Ha deuet eo da chom en hon touez.    12 Ro gloar, Jeruzalem, d'an Aotroù,  Meul da Zoue, o kêr Sion ;  13 Rak kreñvaet en deus barrinier da zorojoù,  Ha benniget da vugale en diabarzh ennout.    14 War da harzoù en deus suraet ar peoc'h,  Eus flour ar gwinizh en deus roet dit da walc'h.  15 Degaset en deus e gomz war an douar,  Buan e red e Lavar.    19 E gomz en deus diskuilhet da Yakob,  E lezennoù hag e urzhioù da Israel.  20 Evit pobl ebet n'en deus graet kement-all,  E c'hourc'hemennoù a zo dianav dezho.    2. Lennadenn  A-viskoazh en deus Doue hon merket da vezañ bugale dezhañ dre Jezuz Krist.  Lennadenn tennet eus Lizher Sant Paol d'an Efeziz 1,3-6, 15-18    3 Benniget ra vezo Doue, Tad hon Aotroù Jezuz Krist,  hag en deus hor benniget gant pep seurt bennozhioù speredel  en neñvoù, er C'hrist,  4 hervez an dibab en devoa graet ac'hanomp e Jezuz,  a-raok ma oa krouet ar bed,  evit ma vijemp santel ha dinamm dirazañ, er garantez.  5 Hon merket en deus en a-raok da vezañ bugale dezhañ  dre Jezuz Krist, hervez grad-vat e volontez,  6 evit meuleudi gloar e c'hras en deus bet roet dimp  gant grasiusted en e Vab Muiañ-Karet.  15 Setu perak me ivez,  goude bezañ klevet komz eus ho feiz en Aotroù Jezuz  hag eus ho karantez e-keñver an holl Sent,  16 ne baouezan ket da rentiñ grasoù abalamour deoc'h  ha d'ober meneg ac'hanoc'h em fedennoù.  17 evit ma teuio Doue hon Aotroù Jezuz Krist, Tad ar c'hloar,  da reiñ deoc'h ur spered a furnez hag a  ziskuliadurezh,  evit e anavezout ervat,  18 evit ma sklêrijenno daoulagad ho kalon,  deoc'h da c'houzout peseurt esperañs  ez oc'h galvet da gaout ha peseurt teñzorioù a c'hloar  a zo miret en e hêrezh e-touez ar Sent.    ALLELOUIA 1 Tim 3, 16  Gloar deoc'h-c'hwi, o Krist, prezeget d'ar pobloù  Gloar deoc'h-c'hwi, o Krist, kredet er bed Allelouia !    AVIEL  Ar Verb a zo en em c'hraet den hag en deus plantet e deltenn en hon touez.  Pennad eus an Aviel santel hervez Sant Yann 1, 1-18  Gwel. Oferenn deiz Nedeleg